A-magasinet Nå husker hun alt

En enkel operasjon, og Else Sonja Andersen var ikke dement lenger. Flere tusen kan helbredes – nesten ingen får tilbudet.

Karine Østtveit

20. nov. 2008 14:06 Sist oppdatert 25. november 2019

Dette er en sak fra 2008. Vi har ikke oppdatert saken siden dette, dermed er heller ikke det siste av forskning på feltet med i denne saken.

TREDVE minutter. Så lang tid bruker nevrokirurg Per Kristian Eide på operasjonen. For pasienten kan den lille halvtimen bety et nytt liv. Et liv der man husker navnet på barnebarna igjen, og kan avslutte en setning uten å ha glemt starten på den. Et liv som ikke forsvinner i den tåken som kalles demens.